## Zakon o plaćanju doplatnih maraka u unutarnjem poštanskom prometu u godini 1996.

### NN 16/1996 (28.2.1996.), Zakon o plaćanju doplatnih maraka u unutarnjem poštanskom prometu u godini 1996.

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **O D L U K U**

### **O PROGLAŠENJU ZAKONA O PLAĆANJU DOPLATNIH MARAKA U UNUTARNJEM POŠTANSKOM PROMETU U GODINI 1996.**

Proglašavam Zakon o plaćanju doplatnih maraka u unutarnjem poštanskom
prometu u godini 1996., koji je donio Zastupnički dom Sabora Republike
Hrvatske na sjednici 16. veljače 1996.

Broj: 01-96-388/1 Zagreb, 21. veljače 1996.

Predsjednik Republike Hrvatske **dr. Franjo Tuđman,**
v. r.

## **ZAKON**

**O PLAĆANJU DOPLATNIH MARAKA U UNUTARNJEM
POŠTANSKOM PROMETU U GODINI 1996.**

#### Članak 1.

(1) U cilju prikupljanja sredstava za provedbu programa Hrvatskoga olimpijskog
odbora i promidžbu olimpijskih načela ideala plaćat će
se, u razdoblju od 17. do 30. travnja na sve poštanske pošiljke u unutarnjem
poštanskom prometu, osim dnevnog tiska i časopisa, doplatna marka
"Hrvatski olimpijski odbor", u visini od 50% nominalne vrijednosti prve
stope pisma u unutarnjem poštanskom prometu.

(2) U cilju prikupljanja sredstava za obnovu i razvoj ratnom agresijom
oštećene Katedrale-bazilike Sv. Petra u Ðakovu, plaćat
će se, u razdoblju od 17. do 30. srpnja na sve poštanske pošiljke
u unutarnjem poštanskom prometu, osim dnevnog tiska i časopisa,
doplatna marka "Ðakovačka katedrala" u visini od 50% nominalne
vrijednosti prve stope pisma u unutarnjem poštanskom prometu.

(3) U cilju osiguranja sredstava za vukovarske invalide, za djecu poginulih
i zatočenih Vukovaraca, kao i za stare i nemoćne osobe iz
Vukovara, plaćat će se, u razdoblju od 16. do 29. kolovoza
na sve poštanske pošiljke u unutarnjem poštanskom prometu, osim dnevnog
tiska i časopisa, doplatna marka "Za Vukovar", u visini od 50% nominalne
vrijednosti prve stope pisma u unutarnjem poštanskom prometu.

(4) U cilju prikupljanja sredstava za promicanje znanja o šećernoj
bolesti djece, organiziranja edukativno rekreativnih boravaka djece oboljele
od šećerne bolesti za vrijeme ljetnih praznika i drugih aktivnosti
u prevenciji ove bolesti, plaćat će se, u razdoblju od 10.
do 17. listopada na sve pošiljke u unutarnjem poštanskom prometu, osim
dnevnog tiska i časopisa, doplatna marka "75 godina liječenja
inzulinom" u visini od 50% nominalne vrijednosti prve stope pisma u unutarnjem
poštanskom prometu.

(5) U cilju osiguranja sredstava za obnovu i razvoj svetišta Majke Božje
Remetske\_Zagovornice Hrvatske u Zagrebu\_Remete, plaćat će se,
u razdoblju od 11. do 24. studenoga na sve poštanske pošiljke u unutarnjem
poštanskom prometu, osim dnevnog tiska i časopisa, doplatna marka
"Majka Božja Remetska\_Zagovornica Hrvatske", u visini od 50% nominalne
vrijednosti prve stope pisma u unutarnjem poštanskom prometu.

#### Članak 2.

Organizacija Caritas, Hrvatski Crveni križ i druge humanitarne organizacije
oslobađaju se od plaćanja doplatnih maraka iz članka 1.
ovoga Zakona.

#### Članak 3.

(1) Prihod od prodanih doplatnih maraka iz članka 1. stavka 1.
ovoga Zakona, uplaćuje se na račun Hrvatskog olimpijskog odbora.

(2) Prihod od prodanih doplatnih maraka iz članka 1. stavka 2.
ovoga Zakona, uplaćuje se na račun Biskupskog ordinarijata
iz Ðakova.

(3) Prihod od prodanih doplatnih maraka iz članka 1. stavka 3.
ovoga Zakona, uplaćuje se na račun Grada Vukovara.

(4) Prihod od prodanih doplatnih maraka iz članka 1. stavka 4.
ovoga Zakona, uplaćuje se na račun Hrvatske dijabetičke
udruge.

(5) Prihod od prodanih doplatnih maraka iz članka 1. stavka 5.
ovoga Zakona, uplaćuje se na račun RKT Župe uznesenja B.D.M.
Remete.

#### Članak 4.

Prihod od prodanih doplatnih maraka iz članka 3. ovoga Zakona,
uplaćuju se na poseban račun korisnika prihoda iz članka
3. ovoga Zakona, isključivo je namjenski i ne ulazi u ukupan prihod
ostvaren od sredstava koje korisnik prihoda iz članka 3. ovoga Zakona,
stječe za obavljanje svoje djelatnosti.

#### Članak 5.

Korisnici prihoda od doplatnih maraka iz članka 3. ovoga Zakona
obvezni su, u roku od tri mjeseca nakon isteka roka za plaćanje doplatne
marke, iz članka 1. ovoga Zakona, dostaviti Zastupničkom
domu Sabora Republike Hrvatske, izvješće o visini prikupljenih sredstava
i njihovu utrošku.

#### Članak 6.

Ovaj Zakon stupa na snagu osmoga dana od dana objave u "Narodnim novinama".

Klasa: 344-02/95-01/02 Zagreb, 16. veljače 1996.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora **akademik
Vlatko Pavletić,** v. r.

---

Zakon, NN 16/1996-240